Diari Oficial de la Generalitat Valenciana


Sumari del DOGV 9871, del 14-06-2024 (2024/5463)

RESOLUCIÓ de 9 d'abril de 2024, del director general d'Urbanisme, Paisatge i Avaluació Ambiental, per la qual es formula informe d'impacte ambiental del projecte de planta solar fotovoltaica ISRA 2, al terme municipal d'Alzira (València). Expedient: (3035626) 081/2023/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9871

Data del DOGV
:   14-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5463


Data del document
:   09-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental
    * energia solar

RESOLUCIÓ de 9 d'abril de 2024, del director general d'Urbanisme, Paisatge i Avaluació Ambiental, per la qual es formula informe d'impacte ambiental del projecte de planta solar fotovoltaica ISRA 2, al terme municipal d'Alzira (València). Expedient: (3035626) 081/2023/AIA. [2024/5463]  
«Informe d'impacte ambiental  
Expedient: (3035626) 081/2023/AIA.  
Projecte: PSF ISRA 2.  
Titular: Inversiones Solares Ribera Alta 2, SL.   
Òrgan substantiu: Servici Territorial d'Indústria, Energia i Mines de València (ATALFE/2022/27/46).  
Localització: Alzira (València).  
Tramitació administrativa  
Amb data 11 de gener de 2023, el Servici Territorial d'Indústria, Energia i Mines de València va traslladar a este òrgan ambiental la sol·licitud del pronunciament ambiental procedent, en virtut de l'article 26 del Decret llei 14/2020, de 7 d'agost, del projecte de la central fotovoltaica promoguda per Inversiones Solares Ribera Alta 2, SL, a Alzira (València). Esta adjuntava el projecte d'instal·lació solar fotovoltaica, l'estudi d'impacte ambiental i l'estudi d'integració paisatgística.  
  
El projecte de central fotovoltaica constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 4 del seu annex II.  
Tal com establix l'article 46 de la Llei 21/2013, de 9 de desembre, d'avaluació ambiental (d'ara en avant LEA), este òrgan ambiental va realitzar consultes a les següents administracions públiques afectades en data 13 de juny de 2023: Direcció General de Política Territorial i Paisatge, Direcció General de Medi Natural i d'Avaluació Ambiental, Direcció General de Cultura i Patrimoni i Ajuntament d'Alzira. Es va posar a la seua disposició el document ambiental i el projecte, i s'han rebut els següents informes:  
- Informe de la Direcció General de Medi Natural i d'Avaluació Ambiental de data 20 de juny de 2023, conjunt per a les instal·lacions fotovoltaiques PSF ISRA 1 (ATALFE/2022/28/46), PSF ISRA 2 (ATALFE/2022/27/46) i PSF ISRA 3 (ATALFE/2022/29/46), en el qual es conclou que la instal·lació no complix els requisits per a acollir-se al tràmit de determinació d'afeccions ambientals per afectar el PORN de la Conca Hidrogràfica de l'Albufera de València.  
Amb data 27 de febrer de 2024 es rep un nou informe de la Direcció General de Medi Natural i Animal, de data 13 de juliol de 2023, conjunt per a les instal·lacions fotovoltaiques PSF ISRA 1 (ATALFE/2022/28/46), PSF ISRA 2 (ATALFE/2022/27/46) i PSF ISRA 3 (ATALFE/2022/29/46), en el qual s'informa desfavorablement la instal·lació del projecte ISRA 2 per trobar-se dins d'un corredor territorial terrestre en els límits del PORN del Parc Natural de l'Albufera i per afectar el PORN de la Conca Hidrogràfica de l'Albufera de València.  
  
- Informe del cap de secció de Medi Ambient de l'Ajuntament d'Alzira, de data 7 de juliol de 2023, en el qual es proposa sol·licitar que es paralitzen les instal·lacions en sòl no urbanitzable protegit i, en cas que s'aprove el projecte, se sol·licita que es tinguen en compte els efectes sinèrgics de les diferents instal·lacions previstes en la zona.  
  
- Informe de la Direcció General de Cultura i Patrimoni, de data 19 de juliol de 2023, en el qual s'informa favorablement el projecte d'instal·lació fotovoltaica, als efectes patrimonials.  
La informació continguda en l'expedient aporta elements de juí suficients per a continuar el procediment d'avaluació d'impacte ambiental simplificada.  
  
Criteris ambientals  
La promoció de les energies renovables és un dels objectius de la política energètica de la Unió Europea, ja que la seua utilització constituïx una part important del paquet de mesures necessàries per a reduir les emissions de gasos d'efecte d'hivernacle i per a complir l'Acord de París i el marc de la Unió en matèria de clima i energia per a 2030.  
  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, perseguix que Espanya arribe en 2050 a la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat, arrepleguen els objectius i les estratègies de la Unió Europea i de l'Estat espanyol, plantejant com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir estos objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
Per a l'emissió de l'informe d'impacte ambiental, de conformitat amb l'article 47 de la LEA, s'han tingut en compte els criteris de l'annex III d'esta.  
Característiques del projecte  
El projecte promogut per Inversiones Solares Ribera Alta 2, SL preveu l'execució i posada en funcionament d'una central fotovoltaica de 4,62 MW per a connexió a la xarxa, al terme municipal d'Alzira (València).  
L'àrea de la superfície ocupada associada al perímetre envolupant de tots els equips i infraestructures és de 9,50 ha. L'àrea cadastral vinculada és de 12,32 ha, i es distribuïx de la manera següent:  
  
Polígon Parcel·la Referència Superfície (m2)  
73 368 53278Z296325309998RH 87.459   
73 662 25099W730137679225NE 35.772   
  
  
  
Els mòduls solars de silici s'instal·laran en estructures tipus seguidor a un eix clavades directament sobre el terreny.  
La línia elèctrica, que discorre en trams aeris i subterranis, està compartida durant una part del traçat amb la PFV ISRA 3. Té una longitud total de 6.594,06 metres (5.316,89 en subterrani i 1.277,17 en aeri) i una tensió de 20 kV.  
L'accés a la planta es realitzarà per camins de domini públic que limiten amb les parcel·les que conformen la planta solar. S'han proposat dos accessos principals.  
Ubicació del projecte  
El document ambiental analitza una sèrie d'alternatives de localització de la planta solar fotovoltaica i de la línia d'evacuació, incloent-hi l'alternativa zero o de no realització del projecte. Esta última és descartada a causa del no aprofitament de fonts d'energia renovables necessàries per a la disminució de gasos d'efecte d'hivernacle i la consecució dels objectius estatals i europeus de transició ecològica cap a energies netes.  
L'alternativa seleccionada se situa, principalment, en zones de cultiu de cítrics dins del límit del PORN de la Conca Hidrogràfica de l'Albufera.  
La línia d'evacuació transcorre per terrenys amb perillositat geomorfològica i amb diferents graus de perillositat per inundació, de conformitat amb la cartografia del PATRICOVA. A més, discorre dins del perímetre de protecció de la zona humida Naixement del Riu Verd. Part del traçat aeri es troba inclòs en l'àmbit de protecció d'avifauna per línies elèctriques arreplegat en la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i electrocució.  
Quant a la classificació del sòl, la planta se situa en sòl no urbanitzable protegit (SNU-P) i quant a la zonificació se situa íntegrament en zona rural protegida municipal, d'acord amb el visor de l'Institut Cartogràfic Valencià (ICV). Pel que fa a la línia d'evacuació, el seu traçat discorre per sòl no urbanitzable protegit (SNU-P) i sòl no urbanitzable comú (SNU-C) i, quant a la zonificació, travessa zones rurals protegides (camins i llits) i zones rurals comunes forestals.  
  
Característiques del potencial impacte  
El projecte se situa dins de l'àmbit territorial del PORN de la Conca Hidrogràfica de l'Albufera, aprovat pel Decret 96/1995, del Consell, de 16 de maig. Segons informe de la Direcció General de Medi Natural i d'Avaluació Ambiental, la infraestructura projectada s'emplaça en una zona afectada per les mesures preventives aplicades mitjançant la Llei 11/1994, de 27 de desembre, d'espais naturals protegits de la Comunitat Valenciana, en aplicació de l'Orde 11/2020, de 16 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'acorda iniciar el procediment de revisió i aprovació del PORN de la Conca Hidrogràfica de l'Albufera.  
  
Part de la línia d'evacuació discorre pròxima al lloc d'importància comunitària Ullals del Riu Verd (ES5233013), espai protegit de la Xarxa Natura 2000, travessant el perímetre de protecció de la zona humida Naixement del Riu Verd. Segons el visor de l'ICV, en els voltants del naixement del Riu Verd es troben individus de Thelypteris palustris, espècie inclosa en el catàleg valencià d'espècies de flora amenaçades com en perill d'extinció.  
Realitzada anàlisi segons els criteris de l'annex III, el projecte de central fotovoltaica podria tindre efectes significatius sobre el medi ambient en situar-se en una àrea de considerable sensibilitat mediambiental, a causa de la seua proximitat a zones humides protegides i situar-se dins de l'àmbit territorial del PORN de la Conca Hidrogràfica de l'Albufera. Per tot això, es conclou que el projecte ha de sotmetre's a una avaluació d'impacte ambiental ordinària, a fi de definir una nova alternativa que no presente afeccions al Parc Natural de l'Albufera, a la seua conca hidrogràfica ni a les zones humides pròximes, d'acord amb l'informe de la Direcció General de Medi Natural i d'Avaluació Ambiental.  
Consideracions jurídiques  
El projecte de central fotovoltaica constituïx un supòsit d'avaluació d'impacte ambiental simplificada, d'acord amb l'article 7.2 de la LEA, en concordança amb l'epígraf 4.j de l'annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la LEA.  
  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que antecedix, a proposta del Servici d'Avaluació d'Impacte Ambiental i amb el vistiplau del subdirector general d'Avaluació Ambiental i Paisatge, fent ús de les atribucions que tinc, resolc,  
  
  
Primer  
Estimar que el projecte de central fotovoltaica promoguda per Inversiones Solares Ribera Alta 2, SL, a Alzira (València), requerix avaluació d'impacte ambiental ordinària.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de la seua publicació en la seu electrònica de l'òrgan ambiental.  
B. L'informe d'impacte ambiental no serà objecte de cap recurs sense perjuí dels que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 9 d'abril de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»